Krajnje neugodno iznenadila me vijest da je predsjednica Kolinda Grabar Kitarović za savjetnika za nacionalnu sigurnost odabrala Josipa Buljevića, bivšeg šefa SOA-e i bivšeg glavnog operativca POA-e. Ako je to točno, ako je točno da bi osoba koja je sudjelovala u zloupotrebi centralne tajne službe protiv vlastitih građana, ustavnog poretka i novinarskih sloboda trebala savjetovati buduću predsjednicu o njezinoj najvažnijoj ovlasti, onda vam predlažem, gospođo Kolinda Grabar Kitarović, da još jednom dobro razmislite

Josipa Buljevića ne poznajem osobno, nikad se nismo sreli, ali on je, kao šef operative POA-e, bio jedan od ključnih ljudi koji su procjenjivali i odlučivali da me se, kao novinarku koja je pratila rad predsjednika Republike, one 2004. godine, treba - protiv moje volje - privesti u sjedište zagrebačke POA-e i ondje izložiti petosatnoj torturi. Podsjećam, pripadnici tadašnje POA-e, a današnje SOA-e, pokušali su me prljavim metodama - prijetnjama, pokušajem ucjene i podmićivanja te psihičkim maltretiranjem - prisiliti da kao novinarka špijuniram za njih vlastite kolege, političare, strane veleposlanike, intelektualce u zemlji i inozemstvu te da u medije plasiram prljave priče prema njihovoj narudžbi.